Nyhetsbrev juni 2020 fra styret i Eidsbugarden Velforening

Hjemmeside: [www.eidsbugardenvel.com](http://www.eidsbugardenvel.com)

Styret vil informere om et par saker før sommersesongen 2020 på Eidsbugarden

# Informasjon om feiing og tilsyn fra Valdres brann- og redning

Vi har mottatt skriv fra Valdres kommune med informasjon om feiing. Informasjonsskrivet er vedlagt.

# Post og aviser

Styret har besluttet å avvikle den tidligere ordningen med forsendelse av aviser og post til Eidsbugarden. Grunnen er at det har vist seg svært vanskelig å få til en regelmessig forsendelse av avisene fra Tyinkrysset til Eidsbugarden etter at nytt transportfirma overtok bussruten. Samtidig har interessen for å få tilsendt papiraviser stadig blitt mindre.

 Styret

VEDLEGG:

**Nytt innen regelverk for feiing og tilsyn**

Valdres brann- og redningstjeneste IKS (VBR IKS) ønsker å informere om den nye forebyggendeforskriften, gjeldende fra 1. januar 2016, jf. forskrift 17. desember 2015 nr. 1710 om brannforebygging.

Pliktene til feiing og boligtilsyn er videreført i den nye forskriften, men kriterier knyttet til behov og hyppighet er endret. I tillegg er det ikke lenger mulig å unnta fritidsboliger.

**Innlogging til Min Eiendom**

Feiertjenesten har begynt med SMS varsling til eiere av både boliger og fritidsboliger. Her finner du din informasjon om din eiendom og informasjon fra grunnboka.

Ved varsel om feiing eller tilsyn, tilsynsrapporter eller oppfølging av avvik vil du som eier av bolig eller fritidsbolig få en SMS. Denne starter alltid på denne måten: <https://q.norkart.no/xxxxx>

For å komme til Min Eiendom og for å svare feier trykker du på denne linken på SMS meldingen; <https://eierinfo.no/e7814ef4-5093-4d79-9969-93a35c4e2bc2>

Ingen ting vil bli gjort før feier og eier har fått kontakt og avtalt tid. Hvis du som eier ønsker tilsyn- og/eller feiertjenester før SMS varsel mottas, kan man ta kontakt med feiertjenesten for å inngå slik avtale.

**Bakgrunn for endringer**

Bakgrunnen for endringer i forskriften er at oppvarmingsbehov og fyringsmønster er endret over tid, sett i sammenheng med nye krav til tetthet og varme i bolig. Statistisk sett er derfor fyring mindre aktuelt og ildstedene er tryggere. Nye rentbrennende ovner har kommet på markedet. Utviklingen har medført at det er langt færre branner oppstår i tilknytning til piper og ildsteder enn tidligere.

**Kommunenes plikter til feiing og boligtilsyn**

I henhold til brann- og eksplosjonsvernloven § 11 første ledd, bokstav h, plikter kommunen ved brann- og redningstjensten, å sørge for feiing og tilsyn med fyringsanlegg (heretter kalt feiing og boligtilsyn). Det er kommunestyret selv som fastsetter lokale forskrifter om gebyr for gjennomføring av feiing og tilsyn med fyringsanlegg, jf. brann- og eksplosjonsvernloven § 28 annet ledd.

**“Ved behov” – risikovurdering**

Hyppigheten og gjennomføringen av feiing og boligtilsyn skal være basert på en risikovurdering. Eksempler på vurderingskriterier for risiko er byggverket og bygningsmiljøets karakter, kvaliteten på fyringsanlegget og fyringsmønster.

Det er feieren som tar beslutning om behovet for feiing og boligtilsyn for det aktuelle byggverket.

**Eiers plikter**

Ved feiing og boligtilsyn skal feieren vurdere om eier har overholdt sine plikter etter forebyggende forskrift § 6. Den sier at eier skal sørge for at fyringsanlegget virker som forutsatt. I tillegg skal eier sørge for tilfredsstillende atkomst til hele fyringsanlegget.

Ved feiing og boligtilsyn vil feieren også gi informasjon om brannsikkerhet og brannforebyggende tiltak.

**Kontroll etter brann eller eksplosjon**

I tillegg til feiing og boligtilsyn, utfører VBR IKS kontroll med fyringsanlegg etter brann eller eksplosjon, jf. Forebyggende forskrift § 6 annet ledd. Da foretas en konkret vurdering av om fyringsanlegget er intakt og virker som forutsatt. Formålet med tilsyn etter brann eller røykgasseksplosjon i fyringsanlegget er å avklare om fyringsanlegget fortsatt kan brukes eller om det må nedlegges fyringsforbud inntil feil og mangler er utbedret.

**Særlig om fritidsboliger**

Fritidsboliger er innlemmet i ny forskrift som det nå skal utføres feiing og boligtilsyn med. Dette innebærer at for eksempel hytter og setre ikke lenger er unntatt. Feiertjenesten i VBR IKS vurderer behovet for hyppighet og utførelse knyttet til fritidsboliger, og selve utførelsen av feiing og tilsyn med fritidsboliger startet opp i 2019.

**Dette må være klart før feier kommer på feiing og tilsyn:**

• Tilgang til å feie skorsteinen

Ved feiing fra tak:

• Typegodkjent adkomststige

• Stigetrinn på tak fram til skorstein. Er det flere skorsteiner skal det være gangbro mellom disse

•Om skorstein er over 120 cm høy skal det være feieluke eller plattform

Ved feiing fra loft via feieluke:

• Tilgang til skorsteinens feieluke.

• For å feie røykrøret som går mellom ildstedet og skorsteinen må det være en inspeksjonsluke i selve røret.

• Tilgang til uttak av sot som gjøres via en sotluke. Sotluka er installert i nedre del av skorsteinen som ofte er i kjelleren.

**På selve dagen for feiing og tilsyn:**

• Eier eller eier-representant er til stede slik at feier kommer inn for å føre tilsyn med ildstedet og feie røykrøret.

• Ikke benytt ildstedet.

• Steng alle spjeld og ventiler.

• Har du åpen peis kan det lønne seg å henge et vått klede foran.

• Ha dokumentasjon over ildsted/fyringanlegg tilgjengelig.

• Fikk du avvik sist vi var på feiing og tilsyn ber vi deg om ha denne dokumentasjonen tilgjengelig.

**Etter gjennomført feiing og tilsyn:**

• Ble det avdekket avvik på ditt fyringsanlegg eller avvik i forhold til brannsikkerheten mottar du en rapport fra feieren hvor disse er oppført.

• Du skal ha fått informasjon om aktuelt lovverk og hva som skal til for at brannsikkerheten din skal være god.

• Du skal ha fått informasjon om at det er krav om å ha minimum en fungerende røykvarsler og et slokkemiddel som fungerer og er tilgjengelig.

**Hva innebærer et tilsyn?**

Kommunen skal sørge for at brannvesenet gjennomfører motivasjons- og informasjonstiltak om faren for, og ved brann, om forebyggende brannverntiltak og opptreden i tilfelle brann. (Lovdata)

• Føre tilsyn med røykvarslere, slokkeutstyr og rømningsveier ihht. forskrift.

• Føre tilsyn med at ildsted og skorstein er intakt og virker som forutsatt, slik at det ikke forårsaker brann eller annen skade (det som er synbart).

• Føre tilsyn med at adkomsten for feiing er tilfredsstillende.

• Gi god informasjon og veiledning på spørsmål om fyring, fyringsøkonomi og brannsikkerhet i hjemmet.

• Kontrollere om det er behov for feiing.

• Ved tilsynet vil det bli skrevet en tilsynsrapport som leveres eier/bruker/representant.

**Hvorfor feier vi?**

Én millimeter sot i kjelen vil øke fyringsutgiftene med 5% fordi sot isolerer. En skorstein med mye sot vil i tillegg slippe ut mer CO2 og trekke dårligere. Feiing ved behov vil derfor være økonomisk, være mindre helseskadelig og mer miljøvennlig.

Forskriftens hovedprinsipp er at det skal feies så ofte som nødvendig for å hindre at brann eller andre skader oppstår. I utgangspunktet skal det enkelte fyringsanlegg vurderes med hensyn til hvor hyppig det er behov for å feie. Det er feieren sitt faglige skjønn som avgjør hyppigheten.

**Hvorfor feide man oftere før?**

I 1998 innførte man behovfeiing med bakgrunn i bedre statistisk materiale i 90 årene. Her oppdaget man at branner i tilknytning til piper og ildsteder oftest skyldes feil montering og eller bruk. Tjenesten endret seg da til også å omfatte tilsyn med fyringsanlegg. Det ble antatt at det var bedre brannforebygging å vri ressurser over fra tradisjonell feiing til å drive tilsyn.

**Forhindrer feiing pipebranner?**

Pipebrann oppstår av beksot. Uheldig fyringsmønster og/eller dårlig isolerte skorsteiner kan gi dannelse av beksot. Denne type sot er vanskelig å fjerne med ordinær feiing, og man må derfor ofte foreta fresing av skorsteinen. Det er derfor viktig at feieren får avdekket om det forekommer beksot i skorsteinen, når han eller hun kommer på sin runde. Dersom det blir avdekket store mengder beksot i skorsteinen må det gjøres tiltak, alternativt kan det være aktuelt å ilegge fyringsforbud.

**Fresing av skorsteiner**

Ved mye beksot i skorsteinen øker sannsynligheten for pipebrann, og det anbefales fresing av skorsteinen i slike tilfeller. Ved fresing brukes et spesiallaget feierredskap som gjør at den harde soten i skorsteinen løsner. Under fresing vil det oppstå noe mer trykk i skorsteinen enn ved ordinær feiing. Stenging av spjeld og luker er dermed ekstra viktig under en freseprosess

**Feie- og tilsynsgebyr**

Kommunene fakturerer gebyr til eiere av fyringsanlegg ihht Lov om vern mot brann, eksplosjon og ulykker med farlig stoff og om brannvesenets redningsoppgaver (brann- og eksplosjonsvernloven) av 14. juli 2002, § 28. Denne brukerbetalingen kan maksimalt dekke selvkost, hvor selvkost defineres som den totale kostnadsøkningen en kommune eller et selskap har ved å produsere en bestemt vare eller tjeneste, i dette tilfellet feietjenesten.

Valdres brann- og redningstjeneste IKS (VBR IKS) som utfører feie- og tilsynstjenester eies av de 5 kommunene Sør-Aurdal, Vang, Etnedal, Øystre Slidre og Vestre Slidre. VBR IKS beregner gebyrsats etter selvkostkalkyle hvor gebyrinntekter skal dekke direkte- og indirekte utgifter til tjenesten basert på **r**etningslinjerfor beregning av selvkost. Et eventuelt positivt selvkostresultat (overskudd) tilbakeføres som hovedregel til brukerne av selvkosttjenesten innen fem år. Tilsvarende dekkes et underskudd som hovedregel inn senest innen fem år. I forhold til varslede nye retningslinjer for selvkostberegning jf. ny Kommunelov vil denne trå i kraft 1.1.2020.

VBR IKS sine eierkommuner sendte ut faktura for tilsyn og feiing til alle eiere av fritidsboliger første gang i 2019. Det er vedtatt at feie- og tilsynsgebyret faktureres eieren hvert år som en á konto betaling, i stedet for at det blir en større faktura etter hvert besøk. Dette er en videreføring av kommunenes eksisterende faktureringsrutiner for feiing og tilsyn av boliger.

Eiere av fritidsboliger som har fått utført tilsyn/feiing etter egen bestilling i 2019 skal kun motta faktura for årsgebyret.

**Er fyringsanlegget tatt ut av bruk?**

Eier av fritidsbolig kan søke fritak fra feie- og tilsynsgebyr når det kan bekreftes at fyringsanlegget er tatt ut av bruk.

Skjema for slik søknad fås ved henvendelse til feiertjenesten eller via VBR IKS sin hjemmeside.

**Nytt ildsted?**

Innmeldingsskjema for nytt ildsted fås ved henvendelse til feiertjenesten eller via VBR IKS sin hjemmeside.

**Kontaktinformasjon Valdres brann- og redningstjeneste IKS,**

**Feietjenesten**

Hjemmeside: [www.valdresbrannvesen.no](http://www.valdresbrannvesen.no)

E-post: post@valdresbrannvesen.no

Feierformann: tlf. 908 56 810

Leder forebyggende: tlf. 901 76 584

Brannsjef: tlf. 950 72 466